Predkladacia správa

	Medzinárodný menový fond má právomoc (článok XV, časť 1) prideľovať zvláštne práva čerpania (Special Drawing Rights - SDR) členským krajinám MMF na doplnenie ich existujúcich rezervných aktív. SDR sú medzinárodné rezervné aktíva, ktoré MMF zriadil 
v roku 1969 s cieľom doplnenia rezervných aktív členských krajín MMF – oficiálnych rezerv v zlate, devízových rezerv a rezervných pozícií v MMF. SDR sú vytvorené na báze koša štyroch mien piatich členských krajín, ktoré majú nasledujúce podiely: USD (USA) 41,3 %, EUR (Nemecko) 19 %, EUR (Francúzsko) 10,3 %, JPY (Japonsko) 17 % a GBP (Veľká Británia) 12,4 %.

	Od roku 1997 MMF pripravuje špeciálnu jednorazovú alokáciu. V septembri 1997 Rada guvernérov MMF schválila doplnenie Dohody o Medzinárodnom menovom fonde, ktoré umožňuje špeciálnu jednorazovú alokáciu SDR formou Štvrtého dodatku. Navrhovaný Štvrtý dodatok k Dohode o Medzinárodnom menovom fonde (ďalej len Dodatok) je určený na korekciu situácie vyplývajúcej zo skutočnosti, že viac ako pätina členov MMF sa nikdy nezúčastnila alokácie SDR a niektorí členovia, ktorí sa stali členmi MMF pred rokom 1978, sa nezúčastnili všetkých alokácií SDR. Z procedurálneho hľadiska majú všetky členské krajiny hlasovať o Dodatku, ktorý nadobudne platnosť, ak ho schvália tri pätiny členov (t. j. 110), ktoré disponujú 85 % celkového počtu hlasov. Dodatok nadobudne účinnosť dňom formálneho oznámenia MMF o výsledku hlasovania zo strany členských krajín.

Predpokladaný podiel Slovenskej republiky na tejto alokácii bude tvoriť približne 75,47 mil. SDR (približne 97 mil. USD), o uvedenú sumu teda vzrastú celkové devízové rezervy Slovenskej republiky. Pridelené SDR podliehajú štvrťročne platbe úrokov. Alokácia SDR predstavuje totiž záväzok člena, keďže ide o dlh, ktorý je splatný fondu 
v prípade jeho likvidácie alebo v prípade, že sa fond rozhodne anulovať pridelené SDR. Platbu úrokov, rovnako ako pri všetkých ostatných úveroch z MMF, bude realizovať aj znášať Národná banka Slovenska. Z uvedeného je zrejmé, že alokácia SDR nebude mať v žiadnom prípade dopad na štátny rozpočet.

Predložený materiál obsahuje informáciu o pripravovanej špeciálnej jednorazovej alokácii SDR členským krajinám MMF, ako aj návrh na odsúhlasenie prijatia Dodatku Slovenskou republikou, ktorý umožní fondu vykonať jednorazovú alokáciu SDR.